Fulltrúar Háskóla Íslands og endurhæfingarmiðstöðvarinnar Reykjalundar í Mosfellsbæ endurnýjuðu á dögunum samstarfsstarfssamning stofnananna sem tekur m.a. til samvinnu um starfsnám hópa nemenda í félags - og heilbrigðisvísindum . Jafnframt munu stofnanirnar tvær vinna saman að því að efla akademískt rannsókna - og vísindastarf á sviði endurhæfingar . Það voru þeir Jón Atli Benediktsson , rektor Háskóla Íslands , og Stefán Yngvason , starfandi framkvæmdastjóri lækninga á Reykjalundi , sem undirrituðu samninginn en viðstödd voru forseti og fulltrúar deilda Heilbrigðisvísindasviðs Háskólans . Háskólinn og Reykjalundur hafa í um áratug átt í samstarfi en með samningnum nýja er stefnan að efla það enn frekar með því að nýta sem best sérþekkingu , kunnáttu , efnivið og aðstöðu beggja samningsaðila . Þannig er markmiðið að styrkja nýliðun fagfólks í endurhæfingu , tryggja greiðan og gagnkvæman aðgang aðilanna tveggja að sérþekkingu og stuðla að framgangi vísindarannsókna á Reykjalundi , m.a. með því að Reykjalundur taki til sín nema í rannsóknatengt nám . Samstarf á þessu sviði hefur gefist afar vel en um 60 nemendur hafa nú þegar lokið bakkalár - eða meistaraverkefnum á Reykjalundi á undanförnum árum . Samkvæmt samningnum munu nemendur í læknisfræði , hjúkrunarfræði , sjúkraþjálfun , sálfræði , lífeindafræði , talmeinafræði , matvæla - og næringarfræði og tengdum greinum , s.s. félagsráðgjöf og íþrótta - og heilsufræði , geta sótt verklega kennslu á Reykjalundi í lengri eða skemmri tíma þar sem þeir munu vinna með skjólstæðingum endurhæfingarstöðvarinnar undir handleiðslu starfsmanna Reykjalundar . Enn fremur kveður samningurinn á um heimild til að tengja störf fastra kennara við Háskólann starfi á Reykjalundi en þess má geta að rannsóknarstjóri Reykjalundar hefur gegnt starfi lektors í lífeðlisfræði við Læknadeild Háskóla Íslands . Einnig verður hægt að bjóða völdum starfsmönnum Reykjalundar akademísk gestastörf við einstakar deildir Félags - og Heilbrigðisvísindasviða HÍ , uppfylli þeir kröfur þar um . Sem fyrr segir hyggjast Háskólinn og Reykjalundur einnig vinna saman að fjölbreyttum vísindarannsóknum og þá sérstaklega að eflingu þverfaglegra rannsókna í heilbrigðisvísindagreinum . Jafnframt verður leitast við að efla rannsóknasamstarf við aðra aðila innan og utan lands á sviði endurhæfingar .